
І.  Общи положения

Чл. 1. Настоящият правилник урежда организацията и дейността на Общински съвет – Чавдар и взаимодействието му с общинската администрация, в съответствие с Конституцията на Република България, Закона за местното самоуправление и местната администрация, Европейската харта за местно самоуправление, действащото законодателство и разпоредбите на този правилник..

Чл. 2. Правилникът се приема на заседание на Общински съвет – Чавдар с мнозинство повече от половината от общия брой съветници.


ІІ. Общински съвет

Чл. 3. Общински съвет е орган на местното самоуправление и се избира от на общината при условия и реда, определени от закона.

Чл. 4. /1/ Общинският съвет се състои от избраните 11 общински съветници. Пълномощията на общинският съвет възникват след избирането му, от деня на полагане на клетва и подписване на клетвени декларации.
/2/ Дейността на общинският съвет се подпомага от общинска администрация.

Чл. 5. /1/ Общинският съвет определя политиката на изграждане и развитие на общината, чрез осъществяване на следните дейности в сферата на:

1. Общинско имущество, общински предприятия, общински финанси, данъци и такси, общинската администрация
2. Устройство и развитие на територията на общината;
3. Образованието;
4. Здравеопазването;
5. Културата 
6. Инфраструктура, благоустрояване и комунални дейности;
7. Социални услуги;
8. Опазване на околната среда и рационалното използване на природните ресурси;
9. Опазване и поддържане на културни, исторически и архитектурни паметници;
10.  Развитие на спорта, отдиха и туризма;
11.  Защита при бедствия;


Чл. 6. /1/Общинският съвет :

1. Създава постоянни и временни комисии и избира техните членове.
2. Одобрява и структурата на общинската администрация по предложение на кмета на общината;
3. Избира и освобождава председателя на общинския съвет;
4. Определя размера на трудовите възнаграждения на кмета в рамките на действащата нормативна уредба и средствата за работна заплата на персонала от общинския бюджет по предложение на кмета на общината;
5. Приема и изменя годишния бюджет на общината, включително и показателите по чл. 45, ал. 1, т. 2 от Закона за публичните финанси за районите, кметствата и населените места с кметски наместници, с изключение на тези, които са определени като второстепенни разпоредители с бюджет по реда на чл. 11, ал. 10 от Закона за публичните финанси, осъществява контрол и приема отчета за изпълнението му;
6. Определя размера на местните такси.
7. Приема решения за придобиване, управление и разпореждане с общинско имущество и определя конкретните правомощия на кмета на общината.
8. Приема решения за създаване, преобразуване и прекратяване на търговски дружества с общинско имущество и определя представители на общината в техните органи;
9. Приема решения за ползване на банкови кредити,  за предоставяне на безлихвени заеми, както и решения за поемане на общински дълг чрез сключване на договори за заем или емитиране на общински ценни книжа и за издаване на общински гаранции при условия и ред, определени със закон.
10.  Приема решения за създаване и одобряване на устройствени планове и техни изменения за територията на общината или за части от нея при условията и по реда на Закона за устройство на територията;
11.  Приема стратегии, прогнози, програми и планове за развитие на общината, които отразяват и европейските политики за развитие на местните общности;
12.  Определя изискванията за дейността на физически и юридически лица на територията на общината, които произтичат от екологичните историческите, социалните и другите особености на населеното място, както и състоянието на инженерната и социалната инфраструктура.
13.  Приема решения за създаване и прекратяване на общински фондации и за управление на дарено имущество.
14.  Приема решения за участие на общината в сдружения на местните власти в страната и чужбина, както и други юридически лица с нестопанска цел и определя представителите на общината в тях.
15.  Прави предложения за административно-териториални промени, засягащи територията и границите на общината.
16.  Приема решения за именуване и преименуване на улици, площади, паркове, местности и други обекти с общинско значение.
17.  Приема решения за провеждане на референдуми и общи събрания на населението по въпроси от своята компетентност.
18.  Приема решения за създаване и одобряване на устройствени планове и техни изменения на територията на общината и за части от нея, при условията и по реда на Закона за устройство на територията.
19.  Одобрява и приема символи и печат на общината.
20.  Удостоява с почетно гражданство български и чуждестранни граждани.
21.  Решава и други въпроси от местно значение, които не са от изключителната компетентност на други органи, включително за обявяване на определен ден за празничен и неприсъствен на територията на общината, района, кметството или населеното място по предложение на кмета на общината след съгласуване с областния управител.
22.  Упражнява текущ и последващ контрол върху изпълнението на приетите от него актове.

Чл. 7. В изпълнение на правомощията си общинският съвет приема правилници, наредби и инструкции, решения, декларации и обръщения по въпроси от местно значение.

Чл. 8. /1/ По решение на общинския съвет в общината може да се създаде общински гаранционен фонд за малки и средни предприятия.
/2/ Средствата в общинските гаранционни фондове за малки и средни предприятия по § 3 от допълнителните разпоредби на Закона за приватизация и следприватизационен контрол се използват за покриване на част от кредитния риск в размер до 80 на сто от стойността на кредитите. Общинските съвети приемат и публикуват правилници за условията и реда за разходване на средствата във фондовете.

Чл. 9. Актовете на общинския съвет се изпращат на кмета на общината и на областния управител и се разгласяват на населението на общината в седемдневен срок от приемането им на информационното табло и на интернет страницата на общината или на общинския съвет или по друг подходящ начин, определен в правилника по чл. 21, ал. 3 от Закона за местното самоуправление и местната администрация. Оспорването, спирането, отмяната или потвърждаването на оспорените актове се разгласяват по същия ред. Актовете на общинския съвет се обнародват в „Държавен вестник”, когато това е предвидено със закон.

Чл. 10. Общинският съвет може да отмени предишно свое решение по реда на неговото приемане.

Чл. 11. За организационните и процедурни въпроси неуредени в този правилник, общински съвет приема отделни решения.


ІІІ. Заседания на Общинския съвет

Чл. 12. /1/ Първото заседание на новоизбрания общински съвет се свиква от областния управител и се провежда в 14-дневен срок от обявяването на резултатите от изборите. 
     /2/ Заседанието се открива и ръководи от най-възрастния общински съветник. На първото заседание се избира председател на общинския съвет.

Чл. 13. /1/Общинският съвет се свиква на заседания от неговия председател :
1. По негова инициатива;
2. По искане на 1/3 от общинските съветници;
3. По искане на 1/5 от избирателите на общината;
4. По искане на Областния управител;
/2/ В случаите  по точка 2, 3 и 4 председателят на общинския съвет свиква заседание в 7-дневен срок от внасяне на искането. След изтичане на срока, ако заседанието не бъде свикано от председателя, то се свиква от вносителя на искането и се провежда в 7-дневен срок от свикването.

Чл. 14. Общинският съвет продължава да изпълнява функциите си до конституирането на новоизбрания общински съвет. Когато съдът е спрял изпълнението на решението на общинската избирателна комисия за резултатите от изборите за общински съветници или е обявил изборния резултат за недействителен, срокът на пълномощията на общински съвет , чийто  мандат е изтекъл, се възобновява до полагането на клетва на новоизбрания общински съвет .

Чл. 15. Общинският съвет се свиква на заседание не по-малко от шест пъти годишно. Ако в продължение на три месеца общинският съвет не проведе заседание, правомощията му се прекратяват с решение на общинската избирателна комисия и в тримесечен срок се произвеждат нови избори за общински съвет. 

Чл. 15а. Дневният ред за всяко предстоящо заседание на общинския съвет и материалите за него се публикуват на интернет страницата на общинския съвет или на общината в отворен формат, позволяващ директно извличане на текстова информация, и/или в машинночетим отворен формат.
Чл. 15б. При определяне на дневния ред за всяко заседание на Общинския съвет, председателят на съвета включва отделна точка "изказвания, питания, становища и предложения на граждани".
Чл. 16. Мястото и часът за провеждането се определят от председателя – всеки последен четвъртък на месеца или в друг ден, когато се налага вземане  на решения по неотложни въпроси от обществено значение. 

Чл. 17. Заседанията на общинския съвет са законни, ако присъстват повече от половината от общия брой на съветниците. Повече от половината от общия брой на съветниците е налице, когато броят на присъстващите на заседанието общински съветници е по-голям от останалата част от общия брой на съветниците.
Чл. 17а /1/ Гражданите имат право да присъстват на заседанията на Общинския съвет.
/2/ Всеки гражданин има право да се изкаже в рамките на пет минути по даден въпрос и до 2 минути право на дуплика, ако е направена реплика.
/3/ Председателят на Общинския съвет е длъжен да осигури условия за присъствие на граждани, представители на неправителствени организации и на медиите.
/4/ Гражданите, представителите на неправителствени организации и медиите са длъжни да спазват установения ред и да заемат специално определените за тях места.
/5/ Граждани, които смущават провеждането на заседанията, явяват се в нетрезво състояние, нарушават реда за изказване или отправят обидни думи към лица в залата, се отстраняват от заседанието“.
Чл. 17 б. /1/ „Гражданите могат да се изказват, да отправят питания, становища и предложения от компетентността на общинския съвет, кмета на общината или общинската администрация, представляващи обществен интерес. Питанията се правят в рамките на определеното в чл. 15б време.
/2/ На питанията на граждани, включени в дневния ред, се отговаря на същото заседание, освен ако гражданинът не е изявил желание да получи писмен отговор.
/3/ По изключение, когато питането е свързано с извършване на допълнителни справки или проучвания, отговорът се отлага за следващото заседание.
/4/ Председателят на общинския съвет определя кой да отговори в зависимост от характера и съдържанието на поставения въпрос“. 
Чл. 18. Решенията на общинския съвет се вземат с явно гласуване с мнозинство повече от половината от присъстващите съветници. Решенията са приети с мнозинство повече от половината от присъстващите съветници, когато броят на гласувалите "за" общински съветници е по-голям от останалата част от присъстващите на заседанието съветници. Съветът може да реши гласуването да бъде и тайно.

Чл. 19. Решенията на общинския съвет по чл. 21, ал. 1, т. 1, 2, 3, 6, 7, 8, 9, 10, 16, 17, 20 и по чл. 21а, ал. 3 от Закона за местното управление и местната администрация се вземат с мнозинство повече от половината от общия брой на съветниците. Решенията са приети с мнозинство повече от половината от общия брой на съветниците, когато броят на гласувалите "за" общински съветници е по-голям от останалата част от общия брой на общинските съветници.

Чл. 20. Решенията на общинския съвет по чл. 21, ал. 1, т. 6, 7, 8, 9, 10, 14 и 15  от Закона за местното самоуправление и местната администрация се приемат с поименно гласуване, което се отразява в протокола от заседанието.

Чл. 21. Преди започване на заседанието на общински съвет се прави проверка на присъстващите съветници в залата. При откриване на заседанието председателя обявява наличие на кворум. Такъв е налице, ако присъстват повече от половината общински съветници.

Чл. 22. /1/ На всяко заседание се води протокол. Съветниците имат право в 7-дневен срок да прегледат протокола и да поискат поправки в него. При спор въпросът се решава от общинския съвет на следващото заседание.
/2/ Протоколът по ал. 1 се публикува на интернет страницата на общинския съвет или на общината в отворен формат, позволяващ директно извличане на текстова информация, и/или в машинночетим отворен формат.

Чл. 23. Заседанията на общинския съвет са редовни и извънредни. Извънредните заседания се свикват по въпроси, чието решаване не търпи отлагане.

Чл. 24. /1/ Решенията на общинския съвет се вземат с явно гласуване с мнозинство повече от половината от присъстващите съветници. Решенията са приети с мнозинство повече от половината от присъстващите съветници, когато броят на гласувалите "за" общински съветници е по-голям от останалата част от присъстващите на заседанието съветници. Съветът може да реши да бъде и тайно.
         /2/ При явно гласуване се гласува “ЗА” , “ПРОТИВ” и “ВЪЗДЪРЖАЛ СЕ” за всяко предложение на гласуване, чрез вдигане на ръка.
        /3/ Тайното гласуване се организира и провежда от комисия избрана от общинския съвет.

Чл. 25. /1/ Заседанията на ОбС и на неговите комисии са открити. По изключения общинският съвет може да реши някои от заседанията или отделно разглеждани точки да се проведат при закрити врати. Всяко открито заседание на общинския съвет се излъчва в реално време в интернет чрез интернет страницата на общинския съвет или на общината, като записите от заседанията се съхраняват на съответната интернет страница.
	             /2/ Гражданите могат да присъстват на заседанията на общинския съвет и на неговите комисии, като заемат специално определените за тях места.
        /3/ Гражданите могат да се изказват, да отправят питания, становища и предложения от компетентността на общински съвет, кмета или общинска администрация, представляващи обществен интерес и да получават отговори на самото заседание или до другото заседание на общински съвет . 
/4/  В общинския съвет се създава и поддържа публичен електронен регистър на питанията по чл. 33, ал. 1, т. 4 от Закона за местното самоуправление и местната администрация и отговорите към тях. Питанията и отговорите към тях се публикуват на интернет страницата на общинския съвет или на общината в отворен формат, позволяващ директно извличане на текстова информация, и/или в машинночетим отворен формат.

Чл. 25а. /1/ При обявени извънредно положение, бедствено положение, извънредна епидемична обстановка или кризисна ситуация, засягащи територията на общината или част от нея, и когато въведените мерки и наложените ограничения, свързани с тях, не позволяват или затрудняват провеждането на присъствени заседания, общинският съвет или неговите комисии могат да провеждат заседания от разстояние при спазване на условията за кворум и лично гласуване, като се осигурява пряко и виртуално участие чрез видеоконференция чрез технически средства за комуникационна връзка за едновременно предаване и приемане на образ и звук между общинските съветници, намиращи се на различни места, които отговарят на изискванията за мрежова и информационна сигурност и гарантират участието, идентифицирането и начина на гласуване на всеки общински съветник.
/2/ За заседанията по ал. 1 се изготвя видеозапис върху електронен носител, който се прилага към протокола от заседанието.
/3/ В случаите по ал. 1 когато няма техническа възможност за провеждане на заседание от разстояние чрез видеоконференция, общинският съвет или неговите комисии могат да провеждат заседания от разстояние и да приемат решения чрез неприсъствено гласуване по друг начин, който осигурява спазването на условията за кворум и лично гласуване и гарантира участието, идентифицирането и начина на гласуване на всеки общински съветник.
/4/ Председателят на общинския съвет свиква заседанията и определя начина на провеждането им, като осигурява публичност и пряко излъчване на интернет страницата на общинския съвет или на общината на заседанията по ал. 1, освен ако общинският съвет реши отделно заседание да бъде закрито. За откритите заседания по ал. 1 се прилагат разпоредбите на чл. 28, ал. 3 от Закона за местното самоуправление и местната администрация.
/5/ Обстоятелствата по ал. 1 и 3 се отразяват в протокола от заседанието.
/6/ Условията и редът за свикване и провеждане на заседанията по ал. 1 и 3, за изпращане на материалите и проектите за решения на общинските съветници, процедурата за приемане и удостоверяване на кворума и начинът за приемане на решенията в заседанията, проведени чрез видеоконференция или с неприсъствено гласуване, се определят от общинския съвет в правилника по чл. 21, ал. 3 от Закона за местното самоуправление и местната администрация.

Чл. 26. Дневният ред на заседанието се определя от председателя. Допълнения и изменения на дневния ред могат да правят членовете на общински съвет  на самото заседание. Мнения и предложения по дневния ред могат да се дават и от присъстващите несъветници. Постъпилите допълнителни предложения могат да бъдат включени за разглеждане, ако не подлежат на обсъждане в постоянните комисии.

	Чл. 27. /1/ Въпросите от дневния ред, материалите по тях, придружени с проект за решение се внасят задължително за разглеждане от постоянните комисии, които дават становище и проект за решение.
/2/ Подготовката на материалите за всяко заседание на общински съвет се извършва по всяко време, но за разглеждане се допускат тези, които са подадени в 7-дневен срок преди датата за провеждане на заседанието. 
	/3/ Кметът на общината, председателят на общинския съвет и общинските съветници могат да предлагат за включване неотложни въпроси в дневния ред:
1. Причини за включване може да бъдат природни бедствия, обществени социални проблеми;
2. Спазването на законосъобразен или друг установен срок, който не позволява прилагането на установената процедура, или срокове свързани с усвояване на средства.

    Чл. 28. По всяка точка от дневния ред се определя време от 5 минути за изказване на общински съветник.
/1/ Председателят на заседанието предупреждава и прекъсва изказващият се, ако той нарушава регламента.
/2/ При продължителни заседания на 60 минути работа се дават до 15 минути почивка.

	Чл. 29. /1/ Техническото обезпечаване на заседанията се извършва от председателя на ОбС и общинската администрация.
/2/ В структурата на общинската администрация се създава самостоятелно звено, което подпомага работата на общинския съвет и на неговите комисии и осъществява организационно-техническото и административно обслужване на тяхната дейност. Звеното е на пряко подчинение на председателя на общинския съвет.
/3/ Числеността на служителите в звеното се включва в общата численост на общинската администрация и заедно с щатното му разписание се утвърждава по реда на чл. 21, ал. 1, т. 2 от Закона за местното самоуправление и местната администрация по предложение на председателя на общинския съвет.
/4/ Служителите в звеното подпомагат дейността на председателя на общинския съвет при осъществяване на правомощията му по подготовката, свикването и провеждането на заседанията на общинския съвет и на неговите комисии.
/5/ 	Председателят на общинския съвет утвърждава длъжностните характеристики, ръководи и контролира дейността на служителите в звеното. Оценяването на изпълнението на длъжността на служителите в звеното се извършва от председателя на общинския съвет.
/6/ Организацията на дейността и функциите на звеното се определят в правилника по чл. 21, ал. 3 от Закона за местното самоуправление и местната администрация.
/7/ Служителите в звеното се назначават и освобождават от кмета на общината по предложение на председателя на общинския съвет. Кметът на общината не може да назначава или да освобождава служители в звеното, за които не е направено писмено предложение от председателя на общинския съвет.

	Чл. 30. Общинските съветници се уведомяват писмено за дневния ред на заседанието и получават материалите най-малко 6 дни преди провеждането му.

	Чл. 31. /1/ Председателят на общинския съвет ръководи и дава думата на желаещите да се изказват. Думата се иска от място с вдигане на ръка или с предварителна заявка.
/2/ По процедурни въпроси думата се дава веднага, освен ако има направени искания за реплика или обяснения на отрицателен вот.
/3/ Процедурни въпроси са тези, с които се възразява на заседанията, предвиден в Правилника, или предложения за промени в дневния ред на заседанието, включително:
1. прекратяване на заседанието;
2. отлагане на заседанието;
3. прекратяване на разискванията;
4. отлагане на разискванията;
5. отлагане на гласуването;
/4/ Процедурните въпроси се поставят чрез изложение с продължителност до 2 минути.

Чл. 32. Кметът може да взема думата, когато я поиска, чрез председателя на общинския съвет, в рамките до 10 минути. Това се отнася и за поканените представители на общинската администрация, ако кмета ги упълномощи.

Чл. 33. /1/ Съветникът има право на реплика. Тя е кратко възражение по същество на приключило изказване. Реплика се прави веднага след изказването с времетраене до 5 минути.
/2 /Допуска се максимален брой 3 реплики по реда на заявлението.
/3/ Репликираният има право на отговор (дуплика) до 2 минути след приключване на репликите.

Чл. 34. /1/ Съветникът има право на лично обяснение с продължителност до 5 минути, когато в изказване е засегнат лично или поименно.
/2/ Съветникът има право на обяснение на свой положителен или отрицателен вот в рамките на 2 минути след гласуване.
/3/ Право на обяснение на отрицателен вот има само съветникът, който при обсъждането на въпрос не е изразил същото отрицателно становище или не се е изказал.
/4/ Не се допуска обяснение на отрицателен вот след тайно гласуване.

Чл. 35. Председателят има право да прекъсне заседанието за определено време, ако в залата има шум и безредие, ако се пречи на работата или други важни причини, които налагат това.

Чл. 36. Актовете на общински съвет се съхраняват в кабинета на председателя на Общински съвет – Чавдар на хартиен носител и желаещи граждани могат да ги четат на място или при желание да получат копие от даден акт на общинския съвет срещу заплащане.

Чл. 37. Протоколите от заседанията на общинския съвет, взетите решения, гласуваните наредби, правилници и други документи трябва да носят подписа на протоколиста и председателя на общинския съвет.


ІV. Председателят на Общинския съвет

Чл. 38. Общинският съвет избира от своя състав с тайно гласуване председател на съвета. Изборът се провежда от предварително избрана комисия.  За избран се счита кандидатът, получил повече от половината от гласовете от общия брой на съветниците. 

	  Чл. 39. /1/ Общинският съвет определя размера на възнаграждението на председателя на съвета в зависимост от определената продължителност на работното му време. Размерът на възнаграждението при намалено работно време се определя пропорционално на неговата продължителност, определена от общинския съвет. Размерът на възнаграждението на председателя на общинския съвет не може да надвишава 90 на сто от възнаграждението на кмета на общината.
     /2/ Председателят на общинския съвет  има всички права по трудово правоотношение, освен тези, които противоречат или са несъвместими с  неговото правно положение.
            /3/  Председателят на общинския съвет  има право на:
1. обществено и допълнително социално осигуряване при условията и по реда на Кодекса за социално осигуряване и на здравно осигуряване и при условията и по реда на Закона за здравното осигуряване;
2. отпуски и обезщетения за неизползван платен годишен отпуск, на допълнителни трудови възнаграждения и други плащания при условията и по реда на Кодекса на труда .
	/4/ Председателят не може да участва при вземане на решения, които се отнасят до негови или на съпруг /а/ имуществени интереси. В този случай заседанието се води от избран от общинския съвет съветник. 

Чл. 40. При предсрочно прекратяване пълномощията на председателя, при неговото отсъствие, както и при обсъждане на дейността му, заседанията на съвета се председателстват от избран съветник или от заместник-председател, ако има избран такъв .  

Чл. 41. Правомощията на председателя на съвета се прекратяват предсрочно при:
1. подаване на оставка;
2. трайна невъзможност или системно неизпълнение на задълженията си като председател за повече от три месеца с решение на общинския съвет, взето по реда на чл. 24, ал. 1 от Закона за местната администрация и местното самоуправление;
3. влизане в сила на акт, с който е установен конфликт на интереси по Закона за противодействие на корупцията.

Чл. 42. Председателят на съвета:
1. свиква съвета на заседание;
2. ръководи подготовката на заседанията на съвета;
3. ръководи заседанията на съвета;
4. координира работата на постоянните комисии;
5. подпомага съветниците в тяхната дейност;
6. представлява съвета пред външни лица и организации.
7. изготвя и внася за разглеждане два пъти годишно отчет за дейността на съвета и неговите комисии, който се разглежда в открито заседание и се разгласява на населението на общината по определения в правилника ред

Чл. 43. /1/ Общинският съвет може да избира заместник-председател.
 /2/ Заместник – председателят на общинския съвет се избира с мнозинство 2/3 от общия брой на съветниците.
/3/ Заместник – председателят подпомага дейността на председателя на общинския съвет и и изпълнява функциите му при негово отсъствие. 
/4/ Правилата за предсрочно прекратяване на пълномощията на председателя, се прилагат съответно и по отношение на заместник – председателя.


V . Общински съветник

Чл. 44. /1/ Пълномощията на общинският съветник възникват от деня на полагането на клетва по чл. 32, ал. 1 от Закона за местното управление и местната администрация и се прекратяват с изтичане пълномощията на общинския съвет.
/2/ Пълномощията на общинския съветник се прекратяват предсрочно:
1.  При поставяне под запрещение;
2. Когато след избирането му е осъден с влязла в сила присъда на лишаване от свобода за умишлено престъпление от общ характер или на лишаване от право да заема държавна длъжност;
3. При подаване на оставка чрез председателя на общински съвет до общинската избирателна комисия;
4. При избирането му за народен представител, министър, областен управител или кмет, при назначаването му за заместник-министър, заместник областен управител, заместник-кмет, кметски наместник или на щатна длъжност в съответната общинска администрация;
5. Когато, без да е уведомил писмено председателя на общински съвет за неучастие в заседанието по уважителни причини - служебна ангажираност, отсъствие от страната, заболяване и други, не участва в три поредни или общо пет заседания на общинския съвет през годината;
6. При трайна фактическа невъзможност да изпълнява задълженията си поради заболяване за повече от 6 месеца;
7.  При извършване на административно-териториални промени, водещи до промяна на постоянния му адрес извън територията на общината;
8. При извършване на административно-териториални промени, водещи до закриване на общината;
9. При избирането или при назначаването му за член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие по Закона за общинската собственост, както и при заемането на длъжност като общински съветник или подобна длъжност в друга държава - членка на Европейския съюз;
10. При неизпълнение на задължението по чл. 34, ал. 6 от Закона за местното самоуправление и местната администрация;
11. При влизане в сила на акт, с който е установен конфликт на интереси по Закона за противодействие на корупцията;
12. При установяване на неизбираемост;
13. При смърт.

Чл. 45. Предсрочното прекратяване на пълномощията се обявяват пред общински съвет от неговия председател.

Чл. 46. /1/ Общинският съветник има право : 
1. Да бъде избиран в състава на постоянните и временни комисии на съвета;
2. Да предлага включването в дневния ред разглеждането на въпроси от компетентността на съвета и да внася проекти за решения;
3. Да участва в обсъждането и решаването на всички въпроси от компетентността на общински съвет ;
4. Да отправя питания към кмета. На питането се отговаря задължително устно или писмено пожелание на съветника, на следващото заседание, освен ако съветът реши друго.
/2/ Общинският съветник получава възнаграждение за участие в заседание на общински съвет и неговите комисии, чиито размер се приема с решение на общинския съвет, прието с мнозинство повече от половината от общия брой съветници.
 /3/ Общият размер на възнаграждението на общинския съветник по ал. 2 за един месец не може да надвишава 70 на сто от средната брутна работна заплата на общинска администрация за съответния месец. 
/4/ За времето, през което изпълнява задължението си, общинският съветник ползва неплатен служебен отпуск, който се признава за трудов стаж. Времето, през 
което общински съветник е заемал длъжността председател на общински съвет се признава за трудов стаж.
/5/ Възнагражденията на председателя на общински съвет и общинските съветници се определят от общинския съвет по предложение на постоянната комисия, чиято компетентност е това.
/6/ Изплащането на възнагражденията става след представяне на справка за участие на съветниците в заседанията на съвета и комисиите, подписан от председателя на общински съвет .
/7/ Възнаграждението по ал. 3 не включва възнаграждението, което общинските съветници могат да получават за участието си в специализирани органи на общинския съвет.

Чл. 47. Пътните и други разноски, направени от общинския съветник във връзки с работата му в съвета, се поемат от общинския бюджет.

Чл. 48. Трудовото правоотношение с общински съветник не може да бъде прекратено през времето на неговия мандат в случаите  на чл. 328, ал. 1, т. 2, 3, 4 от Кодекса на труда .

Чл. 49. Условията, при които е налице несъвместимост при заемането на други длъжности от общински съветник са регламентиране в чл. 34, ал. 5, 6, и 7 от Закона за местното самоуправление и местната администрация .

Чл. 50. Общинският съветник е длъжен:
/1/ Да присъства на заседанията на общинския съвет и на комисиите, в които е избран и да участва в решаването на разглежданите въпроси.
/2/ При неизпълнение на задълженията по ал. 1 общинския съветник не получава съответното възнаграждение.
1. При отсъствие от заседание на постоянна комисия по неуважителни причини възнаграждението се намалява с 20 %.
2. При отсъствие от заседание на общински съвет по неуважителни причини възнаграждението се намалява с 50 %.
/3/ Да поддържа  връзки с избирателите и да ги информира за дейността и решенията на общинския съвет.

Чл. 51. /1/ Общинският съветник не може да участва при вземането на решения, когато е налице конфликт на интереси по ЗПКОНПИ.
 / 2/ Ако са налице обстоятелства по ал.1 съветникът е длъжен сам,преди започване на разискванията,да декларира наличието на конфликт на интереси и да не участва в гласуването.
 / 3/ Сигнал за разкриване конфликт на интереси може да прави всеки общински съветник.
/ 4/При възникване на спор за наличие на конфликт на интереси, Общинският съвет може да отложи вземането на решение, като сезира комисията по установяване на конфликт на интереси. 
/ 5/Общинският съветник не може:
1. да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие;
2. да заема длъжност като общински съветник или подобна длъжност в друга държава - членка на Европейския съюз;
3. да е едноличен търговец, съдружник, акционер, член на управителен, надзорен или контролен съвет на търговско дружество, което има сключени договори с общината, в която е общински съветник, както и с търговски дружества с общинско участие или с общински предприятия.

Чл. 52. (1) Общинският съветник не може да участва при вземане на решения, когато се отнасят до негови имуществени интереси или до интереси на съпруг и роднини по права линия и по съребрена линия до четвърта степен включително и по сватовство до втора степен включително.
(2) За общинския съветник, включително за председателя на общинския съвет, не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници.


VІ. Постоянни и временни комисии на Общинския съвет

Чл. 53. /1/ Общинският съвет избира от състава на своите съветници постоянни и временни комисии. Броят на комисиите се определя от общинския съвет.
/2/ Броят на членовете на всяка комисия се определя от общинския съвет, но той не може да бъде по-малък от 3 членове.
/3/ Всяка комисия избира свой председател.
/4/ Общинските съветници не могат да участват в състава на повече от три постоянни комисии.
/5/ Ръководствата и членовете на комисиите се избират с явно гласуване по предложение на председателя на общинския съвет.
/6/ В работата си комисиите могат да привличат и външни лица като експерти и консултанти.
/7/ Гражданите и юридическите лица могат да внасят писмени предложения и становища в комисиите на общински съвет

Чл. 53а. /1/ Дневният ред за всяко предстоящо заседание на комисиите и материалите за него се публикуват на интернет страницата на общинския съвет или на общината в отворен формат, позволяващ директно извличане на текстова информация, и/или в машинночетим отворен формат.
/2/ Заседанията на комисиите се излъчват в реално време в интернет чрез интернет страницата на общинския съвет или на общината, като записите от заседанията се съхраняват на съответната интернет страница.
/3/ Протоколът от всяко заседание на комисия се публикува на интернет страницата на общинския съвет или на общината в отворен формат, позволяващ директно извличане на текстова информация, и/или в машинночетим отворен формат.“

Чл. 54. Постоянните и временни комисии имат за задача:
1. да проучват потребностите на населението в съответната област и да правят предложение за решаване на проблемите.
    2. да подпомагат общинския съвет при подготовката на решения по въпроси, внесени за обсъждане и решаване;
    3. да осъществяват контрол за изпълнение на решенията на общинския съвет .

Чл. 55. Общинският съвет може да създава нови комисии, както и да реорганизира съществуващите. Предложенията се правят от председателя на общинския съвет или съветник.

Чл. 56. По разглежданите въпроси комисиите приемат доклади, становища, предложения и препоръки, които се предават в общинския съвет и на съответните заинтересувани лица.

Чл. 57. За проучване, подготовка на решенията, проверки или други конкретни задачи и проблеми, могат да се формират и временни комисии, дейността на които се прекратява след приемане на доклад за възложената работа.

Чл. 58. Комисиите работят по направление и дейности. Приемат предложения и препоръки от избирателите, обществените организации, предприятия и служби. Разглеждат на заседанието внесените за обсъждане материали (въпроси, жалби, сигнали, докладни записки и други)  и внасят проект за решение в общински съвет.

Чл. 59. Постоянната комисия се свиква от нейния председател по негова инициатива, или по искане на 1/3 от нейните членове  и по решение на общинския съвет.

Чл. 60. Постоянните комисии заседават и приемат решения, когато присъстват повече от половината на техните членове. Решенията се приемат с обикновено мнозинство с явно гласуване.

Чл. 61. Общински съветници, които не са членове на съответната комисия, могат да участват в нейните заседания без право да гласуват.

Чл. 62. На заседанията на комисията се води протокол, който се подписва от председателя и протоколиста. Копие от протокола се представя в тридневен срок на председателя на общинския съвет.

	Чл. 63. Докладчик на постоянната комисия пред общинския съвет е председателя на комисията, а при неговото отсъствие член на комисията.

Чл. 64. Проекторешения, наредби, правилници, съобщения и други се внасят в общински съвет шест дни преди заседанието.

	Чл. 65. Правилата за работа на постоянните комисии се прилагат и за временните комисии.


VІІ. Кмет и Общинска администрация

	Чл. 66. Кметът е орган на изпълнителната власт в общината и участва в заседанията на ОбС с право на съвещателен глас. Той се изслушва задължително при обсъждане на разглежданите въпроси.

	Чл. 67. /1/ Кметът организира изпълнението на актовете на общинския съвет и внася в ОбС отчет за изпълнението им два пъти годишно.
		/2/ Кметът информира общинския съвет за започнали проверки и ревизии и за резултатите от тях след приключването им. Това става на първото заседание на ОбС след започването и на първото заседание след получаване на резултат от проверката или ревизията.

	Чл. 68. Пълномощията на кмета се прекратяват предсрочно :
1. При подаване на оставка чрез председателя на;
2. При трайна фактическа невъзможност да изпълнява задълженията си повече от шест месеца поради заболяване 
3. При поставяне под запрещение
4. Когато след избирането му е осъден с влязла в сила присъда на лишаване от свобода за умишлено престъпление от общ характер или на лишаване от право да заема държавна длъжност;
5. При неизпълнение на задължението по чл. 41, ал. 3 от Закона за местното самоуправление и местната администрация;
6. При извършване на административно-териториални промени, водещи до промяна на постоянния адрес в общината;
7. При извършване на административно-териториални промени, водещи до закриване на общината;
8. При избирането му за народен представител, министър областен управител, , при назначаването му за заместник-министър или заместник областен управител или когато заеме друга длъжност по трудово или служебно правоотношение;
9. При нарушаване на забраните по чл. 41, ал. 1 от Закона за местното самоуправление и местната администрация;
10.  При неоснователно отсъствие от работа за повече от един месец;
11.  При установяване на неизбираемост
12.  При смърт

Чл. 69. /1/ Когато пълномощията на кмета на общината са прекратени предсрочно, Общинския съвет избира временно изпълняващ длъжността “Кмет на общината” за срок до полагане на клетва от новоизбрания кмет.
/2/ Временно изпълняващ длъжността “Кмет на общината” се избира по предложение на общински съветник.

Чл. 70. /1/ Когато кмета е регистриран като кандидат за кмет или общински съветник, в 7-дневен срок преди края на мандата общинският съвет избира временно изпълняващ длъжността кмет на общината, за срок до полагане на клетва от новоизбрания кмет, по предложение на общински съветник.
/2/ Когато кмета не е регистриран като кандидат за кмет или общински съветник той продължава да изпълнява задълженията си до полагането на клетва на новоизбрания кмет.
/3/ Когато общинския съвет не е приел решение по ал. 1, временно изпълняващият длъжността кмет на община се назначава от областния управител.

	Чл. 71. Актовете на кмета на общината могат да се оспорват по административен ред пред областния управител, освен ако в закона е предвидено друго.

	Чл. 72. Общинският съвет може да отменя административните актове на кмета, които противоречат на актове приети от съвета в 14-дневен срок от получаването им.
В същия срок съвета може да оспорва незаконосъобразните административни актове издадени от кмета на общината пред съответния административен съд.

Чл. 73. Кметът на общината може да върне за ново обсъждане незаконосъобразните или нецелесъобразните актове на общинския съвет или да 
оспорва незаконосъобразните актове пред съответния административен съд и да иска спиране на изпълнението на общите административни актове и действието на 
подзаконовите нормативни актове. Кметът на общината не може да върне за ново обсъждане по целесъобразност вътрешнослужебни актове, свързани с организацията и дейността на общинския съвет и на неговите комисии.

Чл. 74. /1/ Областният управител упражнява контрол за законосъобразност на актовете на общинските съвети, освен ако в закон е предвидено друго. Той може да върне незаконосъобразните актове за ново обсъждане в общинския съвет или да ги оспорва пред съответния административен съд. Оспорването спира изпълнението на индивидуалните и на общите административни актове и действието на подзаконовите нормативни актове, освен ако съдът постанови друго.
/2/ Върнатият за ново обсъждане акт заедно с мотивите за връщането му се изпраща на председателя на общинския съвет в 7-дневен срок от получаването му.
/3/ Върнатият за ново обсъждане акт не влиза в сила и се разглежда от общинския съвет в 14-дневен срок от получаването му.
[bookmark: _heading=h.gjdgxs]/4/ Върнатият за ново обсъждане акт може да бъде оспорен пред съответния административен съд от кмета на общината, съответно от областния управител, в 7-дневен срок от изтичане на срока по чл. 45, ал. 7 от Закона за местното самоуправление и местната администрация (14-дневен), ако в този срок общинският съвет не се произнесе по него. 
/5/ Общинският съвет може да отмени, да измени или да приеме повторно върнатия за ново обсъждане акт. 


VІІІ. Поведение на съветниците в залата по време на заседание

	Чл. 75. Общинските съветници са длъжни да заемат мястото си в залата до определения час на заседанието.

	Чл. 76. Нямат право да прекъсват изказващия се, да вземат думата, без да е дадена от председателя, да отправят лични нападки, оскърбителни думи или заплахи, да разгласяват данни, отнасящи се до личния живот и увреждащи доброто име на гражданите, да имат непристойно поведение и да нарушават тишината и реда в залата.

	Чл. 77. Общинските съветници по време на заседания на и постоянните комисии е желателно да изключват мобилните си телефони.

	Чл. 78. Председателят има право да прилага спрямо нарушителите на реда следните дисциплинарни мерки:
1. напомняне;
2. забележка;
4. отнемане на думата;
5. отстраняване от залата.


ІХ. Заключителни разпоредби

Чл. 79. Настоящият е приет на основание чл. 21, ал. 3 от Закона за местното самоуправление и местната администрация и влиза в сила от деня на приемането му от общинския съвет.

Чл. 80. Правилникът е задължителен за и членовете на постоянните комисии.

Чл. 81. Настоящият може да бъде изменян и допълван по реда на приемането му.

Чл. 82. За неуредените с този правилник въпроси да се прилагат разпоредбите на Закона за местното самоуправление и местната администрация.

Чл. 83. Настоящия правилник е приет от Общински съвет – Чавдар на заседание с Решение № 12 по протокол № 2 от 28.11.2019 г. и отменя Правилника за организацията и дейността на Общинския съвет, мандат 2019- 2023 г.

Чл. 84. Настоящия правилник е актуализиран от Общински съвет – Чавдар на заседание с Решение № 125 по Протокол № 16 от 17.12.2020 г. 

Чл. 85. Настоящия правилник е актуализиран от Общински съвет – Чавдар на заседание с Решение № 179 по Протокол № 19 от 27.03.2025 г. 

